पाक ने आतंक का भस्मासुर पैदा नहीं किया : हिना  
पाकिस्तान की विदेश मंत्री खार ने कहा कि अफगानिस्तान-पाकिस्तान क्षेत्र में आतंकवाद के भस्मासुर को पाकिस्तान ने पैदा नहीं किया है।
पाकिस्तान की विदेश मंत्री हिना रब्बानी खार ने कहा है कि अफगानिस्तान-पाकिस्तान क्षेत्र में आतंकवाद के भस्मासुर को पाकिस्तान ने पैदा नहीं किया है।   हिना ने कहा कि क्षेत्र में इस भस्मासुर को पाकिस्तान ने नहीं पैदा किया है, बल्कि इसे दुनिया की ताकतों ने संयुक्त रूप से पैदा किया है, जिसमें अमेरिका भी शामिल है।  हिना ने इन आरोपों को खारिज कर दिया कि पाकिस्तान उन आतंकवादी संगठनों के खिलाफ पर्याप्त कार्रवाई नहीं कर रहा है, जो अमेरिकी सेना और सीमा पार से भारत पर हमले करने के लिए कबायली इलाके का पनाहगाह के तौर पर इस्तेमाल कर रहे हैं। उन्होंने कहा कि यह कहना पक्षपातपूर्ण है कि पाकिस्तान कार्रवाई नहीं कर रहा है जबकि आतंकवाद के खिलाफ युद्ध में वह सबसे आगे है। हिना ने कहा, हम इसे पुरजोर तरीके से खारिज करते हैं। हमें लगता है कि यह पूरी तरह से गलत है। इसे पक्षपातपूर्ण बयान कहा जा सकता है। हमें लगता है कि हम उनमें से हैं जिसने सबसे अधिक कार्रवाई की है। पाकिस्तान में आतंकवादियों के पनाहगाह कायम रहने के बारे में पूछे जाने पर उन्होंने कहा, हम उनमें से हैं जिसने सबसे अधिक कुर्बानी दी है। हम उनमें से हैं जो अपनी ही सरजमीं पर रोज लड़ रहा है।